Covid-19: Só lyk die res van die wêreldMense staan Woensdag in ‘n ry buite ‘n kruidenierswinkel in Brussel, België, (Foto: Francisco Seco, AP) Meer as 215 000 bevestigde gevalle van die nuwe koronavirus is tot op hede regoor die wêreld aangemeld. Dr. Tedros Adhanom Ghebreyesus, direkteur-generaal van die WGO, het nou die virus as ŉ “vyand van die mensdom” bestempel. China het egter Woensdag vir die eerste keer in maande geen plaaslike oordrag- gevalle van die nuwe koronavirus bekend as Covid-19 aangemeld nie. Dit nadat die virus in Desember in dié land uitgebreek het. China het wel nog 34 gevalle aangemeld. Dié pasiënte het almal onlangs gereis. Meer as 81 000 gevalle is die afgelope drie maande in China aangemeld. Hoewel 3 245 weens die virus omgekom het, het 70 000 reeds herstel. Die nuwe episentrum van die virus is in dié stadium nog in die Europese Unie. Italië het in die afgelope 24 uur nog 475 sterftes aangeteken. Die dodetal in dié land staan tans op 2 978 met 35 713 gevalle reeds aangemeld. Frankryk is steeds in lockdown met 9 134 gevalle en 264 sterftes tot op hede. België is intussen ook tot April onder slot geplaas met 1 486 bevestigde gevalle. Angela Merkel, Duitse kanselier, het Woensdag gesê Duitsland ervaar tans sy grootste uitdaging sedert die Tweede Wêreldoorlog. Meer as 1 000 nuwe gevalle is oornag hier aangemeld. Dit bring die aantal bevestigde gevalle tot op hede in Duitsland op meer as 8 000 te staan. Iran het intussen nog 10 000 gevangenes vrylaat in ’n poging om die virus te bekamp. Teen Dinsdag het dié land reeds 85 000 gevangenes vrygelaat. ’n Woordvoerder van dié land se regsdienste het op staatstelevisie gesê baie van dié gevangenes sal nie hoef terug te gaan tronk toe nie. Enkele mense loop Woensdag by die Grand Place in Brussel, België. (Foto: Francisco Seco, AP) Iran is een van die lande wat die ergste deur Covid-19 getref is met meer as 17 000 bevestigde gevalle en meer as 1 100 sterftes reeds aangemeld. Altesaam 152 bevestigde gevalle is die afgelope 24 uur in Suid-Korea aangemeld. Dié land is ook een van die hoërisikolande met altesaam 8 565 pasiënte wat tot op hede positief vir die virus getoets het. Singapoer het Woensdag 47 nuwe bevestigde gevalle aangemeld. Van dié pasiënte het 33 onlangs die land binnegekom. Meer as 313 pasiënte het tot op hede positief vir Covid-19 getoets waarvan meer as 100 reeds herstel het. Saoedi-Arabië het 67 en Egipte 14 nuwe bevestigde gevalle aangemeld. Turkye het op sy beurt twee nuwe sterftes en 93 nuwe bevestigde gevalle aangemeld. Israel het tot op hede 433 bevestigde gevalle aangemeld. In Griekeland het 418 pasiënte reeds positief vir Covid-19 getoets. Sosiale byeenkomste van meer as tien mense word in dié stadium in dié land verbied. Meer as 600 gevalle is in Australië aangemeld. Sowat ’n helfte van dié gevalle is in die Australiese deelstaat Nieu-Suid-Wallis aangemeld. Die meeste van Australië se pasiënte het onlangs na die buiteland gereis. Die internasionale lugredery Quantas het nou sy dienste opgeskort. ‘n Man lewer Woensdag kos af in Brussel, België. (AP Photo/Francisco Seco) Tasmanië, suid van die Australiese vasteland, het die strengste grensmaatreëls tot dusver in Australië aangekondig. Die eilandstaat plaas enige reisigers wat die land binnekom van Saterdag onder verpligte kwarantyn om die verspreiding van die virus te voorkom. Nieu-Seeland het oornag nog agt gevalle aangemeld. Altesaam 28 pasiënte het tot op hede in dié land positief getoets vir Covid-19. Al dié pasiënte het onlangs gereis. Sosiale byeenkomste van meer as 100 mense word hiér verbied. Fidji, Nicaragua en Zambië het nou die eerste bevestigde gevalle aangemeld. In Tunisië het een pasiënt herstel. Bronne: BBC, Aljazeera, CNN, ANA Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.